Loko a hela hi ku huma eGallagher Estate a ku lo sala timinete tinharhu ku nga se ba awara ya nkombo nimadyambu. Mabasa a a fanele ku ya eAuckland Park laha a a fanele ku ya vulavula eka nongonoko wa thelevhixini. Leswi a swi lulamisiwe hi xihatla lexikulu. Tani hi murhangeri lontshwa a a fanele ku ya losa tiko hinkwaro, a ri byela leswi yena a a ri longele swona. Mabasa u nambe a swi vona leswaku vutomi byakwe a byi cince hi xihatla lexikulu. Ku sukela sweswi a a nga ha ta kuma nkarhi wo ringana wo tilulamisela swilo. A a ta fanela ku dyondza ku endla swilo hi nkarhi wolowo. A a navela wonge loko nsati wakwe a a ri kona etlhelo kakwe. Jerminah a a swi kota ku lulamisa swilo hi ndlela leyi a yi antswisela nuna wakwe vutomi byakwe. Mabasa a a tiya hi yena. Nkarhi wolowo a a n'wi navela swinene.